ITEL บวก 3.60% หลังคว้างาน กฟภ. มูลค่า 124 ล้านบาท
ITEL บวก 3.60% หลังคว้างาน กฟภ. มูลค่า 124 ล้านบาท ล่าสุด ณ เวลา 15.15 น. ราคาอยู่ที่ 11.50 บาท บวก 0.40 บาท หรือ 3.60% สูงสุดที่ 11.60 บาท ต่ำสุดที่ 11.10 บาท มูลค่าซื้อขายที่ 81.48 ล้านบาท ด้านบล.บัวหลวง แนะ “ซื้อ” ชูเป้า 15 บาท 
15 ธ.ค. 2559

ผู้สื่อข่าวรายงานว่า ราคาหุ้นบริษัท อินเตอร์ลิ้งค์ เทเลคอม จำกัด (มหาชน) หรือ ITEL ณ เวลา 15.15 น. ราคาอยู่ที่ 11.50 บาท บวก 0.40 บาท หรือ 3.60% สูงสุดที่ 11.60 บาท ต่ำสุดที่ 11.10 บาท มูลค่าซื้อขายที่ 81.48 ล้านบาท ขณะที่ดัชนีตลาดหุ้นไทยโดยรวมลบ 0.12%

 
บริษัท อินเตอร์ลิ้งค์ เทเลคอม จำกัด (มหาชน) หรือ ITEL และบริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK ในนาม “อินเตอร์ลิ้งค์คอนโซเตียม” ได้ชนะการประกวดราคา หลังเข้าร่วมประมูลงานกับการไฟฟ้าส่วนภูมิภาค (กฟภ.) ในงานจ้างเหมาตรวจซ่อม และบำรุงรักษาโครงข่ายสายเคเบิลใยแก้วนำแสงแบบเตรียมความพร้อมตลอด 24 ชั่วโมง รวม 12 เขต ระยะที่ 3 โดยแบ่งงานออกเป็น กลุ่มงานที่ 1 ภาคเหนือ (กฟน.1, กฟน.2, กฟน.3) ระยะทาง 6,140 กิโลเมตร ในมูลค่างานรวมทั้งสิ้น 59,844,170 บาท รวมภาษีมูลค่าเพิ่ม
อีกทั้ง กลุ่มงานที่ 4 ภาคใต้ (กฟต.1, กฟต.2, กฟต.3) ระยะทาง 5,380 กิโลเมตร ในมูลค่างานรวมทั้งสิ้น 64,763,449 บาท รวมภาษีมูลค่าเพิ่ม รวมทั้ง 2 กลุ่มงานคิดเป็นมูลค่ากว่า 124.60 ล้านบาท
ทั้งนี้บริษัทได้ชนะการประกวดราคาโดยเสนอราคาต่ำสุดและคาดว่าจะได้มีการลงนามสัญญาจ้างเหมาในเดือนมกราคม 2560 โดยสัญญาดังกล่าวมีระยะเวลาให้บริการ 3 ปี นับจากวันลงนามในสัญญา
ด้านบล.บัวหลวง แนะนำ “ซื้อ” ราคาเป้าหมาย 15 บาท/หุ้น โดยการประกาศงาน O&amp;M โครงข่าย Fiber Optic มูลค่า 125 ล้านบาท คาดจะเป็น Positive Surprise เพราะเป็นโมเด็ลธุรกิจที่เปลี่ยนจากการแบกต้นทุนมาเป็นหากำไร ซึ่งบริษัทมีโอกาสโอกาสขยายธุรกิจ O&amp;M เพิ่มอีกในอนาคต สำหรับให้เช่า Fiber คาดตลาดจะเริ่มให้มูลค่ากับกำไรที่ได้จากลูกค้าใหม่เมื่อเห็นรายได้เติบโตต่อเนื่องทุกไตรมาส โดยใน 4Q16-1Q17 นี้ จะเริ่มให้บริการกับ mobile operator รายใหม่ และลูกค้าร้านสะดวกซื้อที่ได้สัญญามาแล้วกว่า 1,000 สาขา ในขณะที่การเติบโตระยะยาวมีโอกาสมากกว่าคาดจากแผนธุรกิจเชิงรุก และโอกาสที่เข้าไปขายการเชื่อมต่อกับตู้ ATM ที่อยู่หน้าร้านสะดวกซื้อที่บริษัทมีวงจรเชื่อมต่ออยู่แล้ว